text: আগস্ট ১৯৭৫ একটি রাজনৈতিক হত্যাকান্ড পরবর্তী ঘটনা নিয়ে আসন্ন বাংলাদেশি পূর্ণদৈর্ঘ্য চলচ্চিত্র। ১৯৭৫ সালের ১৫ আগস্টে সংগঠিত বাংলাদেশের প্রথম রাষ্ট্রপতি শেখ মুজিবুর রহমান হত্যাকাণ্ডের রাত ও পরের দিন বাংলাদেশের রাজনৈতিক পালা বদলে ঘটে যাওয়া বিভিন্ন ঘটনার ভিত্তিতে চলচ্চিত্রটির কাহিনি রচিত। শাপলা মিডিয়া ইন্টারন্যাশনালের ব্যানারে এই রাজনৈতিক রোমাঞ্চধর্মী চলচ্চিত্রটির প্রযোজনা করেছেন সেলিম খান, এছাড়াও আফছার উদ্দিন ভূঁইয়া, কাজী মিজানুর রহমান ও নাসির উদ্দিন এ চলচ্চিত্রের যৌথ প্রযোজনায় যুক্ত আছেন। শামীম আহমেদ রনি'র চিত্রনাট্যে ছবিটি যৌথ পরিচালনা করেছেন সেলিম খান ও শামীম আহমেদ রনি। শহীদুজ্জামান সেলিম, তৌকির আহমেদ, তাসকিন রহমান, তানভিন সুইটি, দিলারা জামান ও মাসুমা রহমান নাবিলা প্রমুখ উল্লেখযোগ্য চরিত্রসমূহে অভিনয় করেছেন। মুক্তির জন্য অপেক্ষাধীন চলচ্চিত্রটি ২০২০ সালের ১০ হতে ২৯ জুলাই চলচ্চিত্রটির মুখ্য চিত্রগ্রহণ সম্পন্ন হয়।
  
  গল্পসূত্র 
  আগস্ট ১৯৭৫ ছায়াচিত্রের মূল প্রেক্ষাপট ১৯৭৫ সালের ১৫ আগস্ট শেখ মুজিবুর রহমানকে সপরিবারে হত্যার পর বাংলাদেশের রাজনৈতিক অবস্থার আমূল পরিবর্তনের প্রারম্ভিক ঘটনাবলী। ১৫ আগস্ট শেষ রাত থেকে ১৬ আগস্ট শেখ মুজিবুর রহমানের মরদেহ দাফনের আগ পর্যন্ত ঘটে যাওয়া ঘটনা, হত্যাকান্ডের পর খন্দকার মোশতাক আহমেদের অঘোষিতভাবে বাংলাদেশের রাষ্ট্রপতির দায়িত্ব গ্রহণ ও হত্যা পরবর্তী আওয়ামী লীগের চারজন প্রতিষ্ঠাতা সদস্য, বাংলাদেশের প্রথম প্রধানমন্ত্রী তাজউদ্দীন আহমদ, সাবেক প্রধানমন্ত্রী মনসুর আলী, সাবেক উপ-রাষ্ট্রপতি সৈয়দ নজরুল ইসলাম এবং সাবেক স্বরাষ্ট্রমন্ত্রী আ হ ম কামারুজ্জামানদের অবস্থান ও পরিণতি নিয়ে এটির কাহিনি আবর্তিত।
  
  কুশীলব 
   আনিসুর রহমান মিলন - কন্সটেবল সিরাজুল হক, শেখ মুজিবুর রহমানকে দাফনের দায়িত্বে থাকা পুলিশ।
   মাজনুন মিজান - মেজর শরিফুল হক ডালিম, শেখ মুজিব হত্যার সাথে জড়িত সেনা সদস্য।
   আশরাফুল আশীষ - মেজর জেনারেল জিয়াউর রহমান, তৎকালীন ডেপুটি চিফ অব আর্মি স্টাফ।
  জয়ন্ত চট্টপাধ্যায় - মৌলভী আব্দুল হাকিম, শেখ মুজিবের জানাজার ইমাম।
   ফজলুর রহমান বাবু - একজন বায়োস্কোপ ওয়ালা, যিনি বায়োস্কোপে শেখ মুজিবুর রহমানের জীবনী দেখান।
   তাসকিন রহমান - কর্নেল কাজী হায়দার, শেখ মুজিবুর রহমানকে সমাধিস্থ করা ১৭ সেনা সদস্যদের দলনেতা।
   মাসুমা রহমান নাবিলা - বেবী মওদুদ, বাংলাদেশের সাবেক সংসদ সদস্য, সাংবাদিক ও রাজনীতিবিদ।
  দিলারা জামান - হেদায়েতুন্নেসা, বেবী মওদুদের মা। হত্যাকান্ডের দিন বেবী মওদুদের সাথে অবস্থান করেছিলেন।
  তৌকির আহমেদ - তাজউদ্দিন আহমদ, বাংলাদেশের প্রথম প্রধানমন্ত্রী। আওয়ামী লীগের প্রতিষ্ঠাতা সদস্য।
  তানভিন সুইটি - সৈয়দা জোহরা তাজউদ্দীন, তাজউদ্দিন আহমেদের স্ত্রী। শেখ মুজিব হত্যা পরবর্তী আওয়ামী লীগের আহ্বায়ক।
  খান আসিফুর রহমান আগুন - মেজর জেনারেল খালেদ মোশাররফ, বাংলাদেশের মুক্তিযুদ্ধে কে-ফোর্সের অধিনায়ক।
   শহীদুজ্জামান সেলিম - খন্দকার মোশতাক আহমেদ, শেখ মুজিবুর রহমান হত্যাকান্ডের পর অঘোষিতভাবে বাংলাদেশের রাষ্ট্রপতির দায়িত্ব নেয়া রাজনীতিবিদ।
  শাহেদ আলী - প্রনব, শেখ মুজিবুর রহমান হত্যার ঘোষণা বাংলাদেশ বেতারে প্রচারের সময় দায়িত্বে থাকা 'শিফট-ইন-চার্জ'।
  এছাড়া মুনিরা মিঠু, তুষার খান, আরমান পারভেজ মুরাদ, প্রাণ রায়, ফারুক আহমেদ, আমান খান সহ বিভিন্ন চরিত্রে ৭৫ জন শিল্পী অভিনয় করেছেন।
  
  নির্মাণ 
  দেড় বছর সময় নিয়েআগস্ট ১৯৭৫-এর চিত্রনাট্য প্রস্তুত করা হয়। চিত্রনাট্যে প্রাথমিক নাম ১৯৭৫ - অ্যান আনটোল্ড স্টোরি ছিল। গল্পের সূচনা শেখ মুজিবুর রহমানের হত্যা পরবর্তী ঘটনা হতে, তাই চিত্রনাট্যে শেখ মুজিব পরিবারের কোন চরিত্র রাখা হয়নি।  ২০২০ সালের ২ আগস্ট প্রথম পোস্টার প্রকাশের আগে নাম পরিবর্তন করে আগস্ট ১৯৭৫ করা হয়।
  
  অভিনয় শিল্পী নির্বাচন 
  প্রাথমিকভাবে শহীদুজ্জামান সেলিম, তৌকির আহমেদ ও মাসুমা রহমান নাবিলা'র এই চলচ্চিত্রে অভিনয়ের সংশ্লিষ্টতা প্রকাশিত হয়। এছাড়াও পূর্ণিমা ও ফজলুর রহমান বাবুকে এই ছবিতে অভিনয়ের প্রস্তাব দেয়া হয়েছিল, তবে তারা যোগ দেননি। পরবর্তীতে বাবু একটি গানে কন্ঠ  দিয়েছিলেন এবং ঐ গানের চিত্রায়নে বায়োস্কোপওয়ালার চরিত্রে অভিনয় করেছিলেন। অন্যান্য শিল্পীদের নাম ছায়াছবির ট্রেইলার ও টিজারের মাধ্যমে প্রকাশ করা হয়।
  
  চিত্রগ্রহণ 
  ২০২০ সালের ১০ জুলাই হতে বাংলাদেশ চলচ্চিত্র উন্নয়ন কর্পোরেশন (বিএফডিসি)-তে এই চলচ্চিত্রের মুখ্য চিত্রগ্রহণ শুরু হয়। ১৪ দিনের কার্যসূচিতে ধারণ করা আগস্ট ১৯৭৫ প্রথমে স্বল্পদৈর্ঘ্যে নির্মাণের পরিকল্পনা থাকলেও পরবর্তীতে চলচ্চিত্রটি পূর্ণদৈর্ঘ্যে বর্ধিত হয়েছে। ১৫ আগস্টের হত্যাকান্ড বাংলাদেশের রাজনৈতিক ইতিহাসে একটি স্পর্শকাতর বিষয় মর্মে বেশীরভাগ চিত্রগ্রহণ গোপনে করা হয়েছে। ২৯ জুলাই চিত্রগ্রহণ সম্পন্ন হয়।
  
  সঙ্গীত 
  আগস্ট ১৯৭৫ ইতিহাস নির্ভর চলচ্চিত্র। কাহিনির সাথে সামঞ্জস্য রেখে দুইটি গান আছে। ইমন সাহা একটি গানের সুর ও সঙ্গীত প্রযোজনা করেছেন। তার প্রযোজিত 'প্রহসন' শিরোনামের গানে কন্ঠ দিয়েছেন বাপ্পা মজুমদার। এছাড়াও সুদীপ কুমার দীপ রচিত 'মুজিব একজনা' শিরোনামের আরেকটি গানের সুর করেছেন সুমন কল্যাণ। শেখ মুজিবুর রহমানের জীবনের উল্লেখযোগ্য ঘটনা নিয়ে রচিত এই গানে ফজলুর রহমান বাবু কন্ঠ দিয়েছেন।
  
   মুজিব একজনা গানটি শেখ মুজিবুর রহমানের জন্ম, ছেলেবেলা, রাজনীতিতে যোগদান থেকে শুরু করে ১৯৫২'র ভাষা অন্দোলন, ১৯৫৪ যুক্তফ্রন্ট নির্বাচন, ১৯৬৬'র ছয় দফা আন্দোলন, আগরতলা ষড়যন্ত্র মামলা, ৬৯'র গণঅভুত্থান, ৭০'র নির্বাচন, মুক্তিযুদ্ধ ও পরবর্তী সব ঘটনায় তাঁর সংস্লিষ্টতা নিয়ে লিখিত। পূঁথি ও কীর্ত্তন পাঠের আদলে সুর আরোপিত।  শাপলা মিডিয়া, ২০২০ সালের ১৩ আগস্ট গানটির ভিডিও তাদের আনুষ্ঠানিক ইউটিউব চ্যানেলে অবমুক্ত করে।
  
  প্রচারণা ও মুক্তি 
  প্রযোজনা প্রতিষ্ঠান শাপলা মিডিয়া তাদের অন্যান্য প্রযোজনার মত এই চলচ্চিত্রটি নির্মাণের জন্য কোন আনুষ্ঠানিক ঘোষণা দেয়নি। চিত্রগ্রহণের সময়ও কলাকুশলী, প্রযোজক ও নির্মাণ সংশ্লিষ্টরা চলচ্চিত্রটির বিষয় গোপন রেখেছিলেন। চিত্রগ্রহণ শুরুর ১০ দিন পর ছায়াছবিটির মুখ্য অভিনেত্রী নাবিলা তার সামাজিক মাধ্যমে এই ছবির বিষয়ে প্রকাশ্যে নিয়ে আসেন। তারপর গণমাধ্যমে প্রচার পায়। ২০২০ সালের ২ আগস্ট পোস্টার প্রকাশের মাধ্যমে শাপলা মিডিয়া তাদের নিজস্ব উদ্যোগে চলচ্চিত্রটির প্রচারণা শুরু করে। ৬ আগস্ট আরো একটি পোস্টার ও টিজার প্রকাশ ও সেন্সরের জন্য আবেদন করে। 
  
  আগস্ট ১৯৭৫ চলচ্চিত্রটি ২০২০ সালে বাংলাদেশের জাতীয় শোক দিবসে মুক্তির জন্য পরিকল্পিত ছিল। চলচ্চিত্রটি মুক্তির জন্য অপেক্ষাধীন।
  
  আরো দেখুন 
  শেখ মুজিবুর রহমানের হত্যাকাণ্ড
  ১৫ আগস্ট ১৯৭৫-এ বাংলাদেশে অভ্যুত্থান
   জনপ্রিয় সংস্কৃতিতে শেখ মুজিবুর রহমান
  
  তথ্যসূত্র
  
  বহিঃসংযোগ 
   
  
  বিষয়শ্রেণী:বাংলাদেশের চলচ্চিত্র
  বিষয়শ্রেণী:আসন্ন চলচ্চিত্র
  বিষয়শ্রেণী:ইমন সাহা সুরারোপিত চলচ্চিত্র
  বিষয়শ্রেণী:শাপলা মিডিয়া'র চলচ্চিত্র
  বিষয়শ্রেণী:শেখ মুজিবুর রহমান
  বিষয়শ্রেণী:কোভিড-১৯ মহামারীর কারণে স্থগিত চলচ্চিত্র
  বিষয়শ্রেণী:শামীম আহমেদ রনি পরিচালিত চলচ্চিত্র
title: আগস্ট ১৯৭৫ (চলচ্চিত্র)